L-Università ta' Malta ffirmat ftehim mal-Organizzazzjoni Ewropea għar-riċerka nukleari għall-kollaborazzjoni fl-Esperiment ALICE fis-CERN. Din ir-riċerka tinvolvi 'l fuq minn 1,500 xjenzat minn 37 pajjiż madwar id-dinja u tinvolvi l- A Large Ion Collider Experiment (ALICE), li huwa wieħed mid- detectors tal-fiżika tal-partiċelli. Dan ġie ddisinjat biex ikejjel il-proprjetajiet ta' partiċelli prodotti mill-kolliżjonijiet ta' enerġija għolja, li joħolqu temperaturi kważi 100,000 darba aktar jaħarqu mit-temperatura tal-qalba tax-xemx. Dan kapaċi jerġa' joħloq il- quark-gluon plasma li kienet teżisti fil-ftit mikrosekondi wara l-bidu tal- Big Bang , u b'hekk jintefa' dawl fuq il-mekkaniżmu tal-forza qawwija u kif din tirriżulta fil-ġenerazzjoni tal-maġġorparti tal-massa tal-materja ordinarja. Kull ġurnata qed jiġu ġġenerati kważi 100 terabyte ta' data, ekwivalenti għal 20,000 DVD. Il-kuntatti bejn is-CERN u l-Università ta' Malta bdew fl-1999. Fl-2008 Malta ffirmat ftehim ta' kollaborazzjoni fuq livell nazzjonali mas-CERN li witta t-triq għal aktar żvilupp f'din ir-relazzjoni.